**Feladatellátási szerződés**

**Önkormányzati hulladékgazdálkodási közfeladatok ellátása tárgyában**

amely létrejött egyrészről a **Délkelet-Alföldi Regionális Hulladékgazdálkodási Rendszer Létrehozását Célzó Önkormányzati Társulás** (székhely: 5900 Orosháza, Szabadság tér 4-6., törzskönyvi azonosító: 583385, adószám: 15583381-2-04), képviseli: Dávid Zoltán elnök, mint feladatellátó (a továbbiakban: **Feladatellátó**),

másrészről **Csanytelek Község Önkormányzat** (székhely: 6647 Csanytelek, Volentér János tér 2., törzsszám: 726742, adószám: 15726748-2-06) képviseli: Forgó Henrik polgármester, mint Feladatot átadó (a továbbiakban: **Önkormányzat**)

- Feladatellátó és Önkormányzat együttesen a továbbiakban: Szerződő Felek – között az alulírott helyen és napon, az alábbi feltételek szerint:

**Előzmények:**

A Feladatellátó a KEOP-1.1.1/2F/09-11-2012-0007 „Települési szilárdhulladék-gazdálkodási rendszer fejlesztése a Délkelet-Alföld Regionális Hulladékgazdálkodási Rendszer Létrehozását Célzó Önkormányzati Társulás területén” című projekt keretében egy a fenntartható fejlődés szempontjának megfelelő hulladékgazdálkodási rendszert hozott létre.

A Feladatellátó a hivatkozott pályázat támogatási szerződésében vállalta a hulladékgazdálkodási rendszer üzemeltetését 5 év időtartamra, melynek biztosítására megalapította a DAREH Bázis Hulladékgazdálkodási Nonprofit Zrt-t.

A 2015. évi CCXXI. törvény 2015. december 23-i hatálybalépéssel módosította a hulladékról szóló 2012. évi CLXXXV. törvényt (a továbbiakban: Ht.), és újraszabályozta az állam és az önkormányzatok hulladékgazdálkodási közfeladatát.

Az állami hulladékgazdálkodási közfeladat ellátására létrehozott szervezet kijelöléséről, feladatköréről, az adatkezelés módjáról, valamint az adatszolgáltatási kötelezettségek részletes szabályairól szóló 69/2016. (III.31.) Korm.rendelet (a továbbiakban: Korm.rendelet) létrehozta a NHKV Nemzeti Hulladékgazdálkodási Koordináló és Vagyonkezelő Zártkörűen Működő Részvénytársaságot (a továbbiakban: Koordináló szerv).

A hatályos jogszabályok alapján hulladékgazdálkodási közszolgáltatási tevékenység kizárólag a hulladékgazdálkodási közszolgáltatási tevékenység minősítéséről szóló 2013. évi CXXV. törvény alapján megszerzett minősítési engedély (a továbbiakban: minősítési engedély) és a Koordináló szerv Ht. 32/A. § (1) bekezdés f) pontja szerinti megfelelőségi véleménye (a továbbiakban: megfelelőségi vélemény) birtokában végezhető.

**1. A szerződés tárgya:**

1.1. Az Önkormányzat a jelen – 38/2016. (VI. 24.) Ökt határozatában elfogadott – szerződés keretében megbízza a Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 13. § (1) bekezdés 19. pontjában kötelező önkormányzati feladatként meghatározott, a Ht. és a végrehajtására kiadott jogszabályok szerinti hulladékgazdálkodási közfeladat ellátásával – a Ht. 35. § (1) bekezdése szerinti rendeletalkotási kötelezettség kivételével - a Feladatellátót, így különösen az alábbiak Önkormányzat nevében és érdekében való gyakorlásával:

1.1.1. a hulladékgazdálkodási közszolgáltató kiválasztása (Ht. 2. § (1) bekezdés 27a. pont és Ht. 33. §)

1.1.2. a közszolgáltatási szerződés megkötése (Ht. 2. § (1) bekezdés 27a. pont és Ht. 33. §)

1.1.3. a közszolgáltatási szerződés felmondásának joga és kötelezettsége (Ht. 37. §, és a Ht. 2016. április 1. napjától hatályos 92/B. § (4) bekezdése)

1.1.4. a közszolgáltatási szerződés felmondása esetén intézkedés a hulladékgazdálkodási közszolgáltatás ellátásának biztosításáról (Ht. 37. § (3) bekezdés)

1.1.5. közszolgáltatási szerződés felmondása esetén a szerződés megszűnésétől az új hulladékgazdálkodási közszolgáltatási szerződés hatályba lépéséig a hulladékgazdálkodási közszolgáltatás ellátásáról történő gondoskodás (Ht. 37. § (4) bekezdés).

1.2. A Feladatellátó a …/2016. (……)TGy. határozatban döntött a jelen szerződés szerinti tartalmú szerződés megkötéséről a tagtelepülései – így az Önkormányzat – feladatellátási szerződés elfogadására irányuló szándéka esetén.

1.3. A Feladatellátó vállalja, hogy az 1.1. pont szerinti feladatellátást a kizárólagos tulajdonában álló DAREH Bázis Hulladékgazdálkodási Nonprofit Zrt-vel (a továbbiakban: Közszolgáltató) kötött Közszolgáltatási szerződés keretében biztosítja, melynek mindenkori hatályos szövege a jelen szerződés mellékletét képezi.

1.4. Feladatellátó kijelenti, hogy a feladatellátásra vonatkozó jogszabályi, és szakmai előírásokat ismeri.

**2. Feladatellátás ellenértéke**

Szerződő Felek rögzítik, hogy a Feladatellátónak a feladatellátás megszervezése, illetve a Feladatellátó által kijelölt Közszolgáltatónak a feladat elvégzése során - a Ht. 47/A-47/B., valamint a Korm.rendelet 10-11. §-ában meghatározottak szerinti - szolgáltatási díjban a hulladékgazdálkodási közszolgáltatás teljes közvetlen költsége megtérítésre kerül.

**3. A szerződés hatálya:**

3.1. Jelen szerződés - a Mötv. 12. § (2) bekezdésére is figyelemmel - 2016. november 01. napján lép hatályba abban az esetben, ha az alábbi két konjunktív feltétel fennáll:

 3.1.1. a Közszolgáltató 2016. október 01. napján rendelkezik a közfeladat ellátásához szükséges engedélyekkel és megfelelőségi véleménnyel, és

3.1.2. az Önkormányzat jelen szerződés aláírásának napján hatályos hulladékgazdálkodási közszolgáltatási szerződése szerinti, vagy a szolgáltatás ellátására kijelölt közszolgáltatója, 2016. október 01. napjáig nem rendelkezik minden, a feladatellátáshoz szükséges engedéllyel és megfelelőségi véleménnyel.

3.2. Szerződő Felek rögzítik, hogy amennyiben az Önkormányzat jelenlegi közszolgáltatója 2016. október 01. napján rendelkezik a szükséges engedélyekkel és megfelelőségi véleménnyel, a jelen szerződés nem lép hatályba, tekintettel arra, hogy a Ht. 34. § (2) bekezdése *alapján „a települési önkormányzat az önkormányzati hulladékgazdálkodási közfeladat ellátására csak 1 hulladékgazdálkodási közszolgáltatási szerződést köthet”.*

3.3. Szerződő Felek rögzítik, hogy amennyiben a 3.1.1. és a 3.1.2. pontokban rögzített feltételek egyike sem teljesül, azaz Önkormányzatnak sem a jelenlegi közszolgáltatója/a szolgáltatás ellátására kijelölt közszolgáltatója, sem a Feladatellátó Közszolgáltatója nem rendelkezik 2016. október 01. napján a szükséges a feladatellátáshoz szükséges engedéllyel és megfelelőségi véleménnyel, akkor a jelen szerződés a Közszolgáltató megfelelőségi véleményének kiadása napján lép hatályba.

3.4. A szerződés 4.1-4.3. pontjai, valamint a 4.10-4.11. és a 4.13-4.15. pontjai – a 3.1. és 3.3. pontban meghatározottaktól eltérően - aláírásának napjától hatályosak.

3.5. Szerződő Felek a szerződést határozatlan időtartamra kötik.

**4. Szerződő Felek jogai és kötelezettségei**

4.1. Szerződő Felek a jelen szerződés 3.1. pontban meghatározott hatálybalépése érdekében kötelesek a Közszolgáltatónak minden segítséget megadni ahhoz, hogy a minősítési engedélyt és a megfelelőségi véleményt a Ht. 92/B. § (3) bekezdésében meghatározott határidőig megszerezze.

4.2. Feladatellátó köteles az Önkormányzatot haladéktalanul tájékoztatni arról, hogy a Közszolgáltató a közszolgáltatási tevékenység végzéséhez szükséges minősítési engedélyt és a megfelelőségi véleményt megszerezte.

4.3. Az Önkormányzat legkésőbb 2016. október 01. napján köteles tájékoztatni a Feladatellátót, ha a jelenlegi közszolgáltatója, vagy a szolgáltatás ellátására kijelölt szolgáltató a hulladékgazdálkodási közszolgáltatói tevékenység végzéséhez szükséges minősítési engedélyt és a megfelelőségi véleményt megszerezte, és így a jelen szerződés a 3.2. pontban meghatározott lehetetlenülés miatt nem lép hatályba.

4.4. Feladatellátó a jelen szerződés hatálybalépését követően köteles:

4.4.1. az 1.1. pontban meghatározott feladat mindenkor hatályos jogszabályok szerint ellátásáról gondoskodni.

4.4.2. teljesíteni az Országos Hulladékgazdálkodási és Közszolgáltatási Tervben (OHKT) a hulladékkezelési közszolgáltatás ellátásával kapcsolatosan megfogalmazott minimum követelményeket.

4.4.3. a szükséges intézkedések megtételére a szerződés 4.6 pontjában foglaltak szerint abban az esetben, ha az OHKT követelményeinek teljesítése a rendszer fejlesztése révén valósítható meg.

4.5. Feladatellátó köteles az általa kijelölt Közszolgáltató 4.4. ponttól eltérő közszolgáltatási tevékenysége esetén a szükséges intézkedéseket haladéktalanul megtenni.

4.6. Feladatellátó köteles az Önkormányzatot évente egy alkalommal, a tárgyévet követő év május 31. napjáig tájékoztatni a feladatellátásról.

4.7. Feladatellátó köteles teljesíteni az illetékes szervek részére a feladatellátással kapcsolatos adatszolgáltatásokat, különös tekintettel a Korm .rendelet 4. és 22. §-aiban meghatározottakra.

4.8. Feladatellátó jogosult kezdeményezni a Korm. rendelet 5. §-ában meghatározott hulladékgazdálkodási rendszerelem fejlesztésének megfelelőségét a Korm. rendelet 6. §-ban meghatározott eljárás szerint a Korm. rendelet 1. melléklete szerinti kérelem benyújtásával.

4.9. Feladatellátó jogosult gyakorolni az Önkormányzat nevében azokat a jogokat – az 1.1. pontban meghatározottakon kívül is -, amelyeket a Ht., illetve a hulladékgazdálkodási törvény az „ellátásért felelős”, illetve a „települési önkormányzat” részére meghatároz.

4.10. Az Önkormányzat köteles megtenni mindent annak érdekében, hogy a jelen szerződés a 3.1 pontban meghatározott időpontban hatályba lépjen, különös tekintettel az alábbiakat köteles elvégezni:

4.10.1. a 3.1.2. pontban meghatározott feltétel bekövetkezése esetén a Ht. 92/B. (4) bekezdése alapján köteles a hulladékgazdálkodási közszolgáltatást ellátó közszolgáltatójával fennálló szerződését 1 hónapos felmondási idővel felmondani,

4.10.2. a hulladékgazdálkodás rendjét és módját szabályozó önkormányzati rendeletét úgy módosítani, hogy a Feladatellátó által kijelölt Közszolgáltatót jelöli meg közszolgáltatóként a jelen szerződés alapján.

4.11. Az Önkormányzat köteles a jelen szerződés hatályba lépéséig fennálló közszolgáltatási szerződésével kapcsolatos adatszolgáltatásokat az illetékes szerveknek megadni.

4.12. Az Önkormányzat köteles a feladatellátás ideje alatt biztosítani, hogy a hulladékgazdálkodásról szóló helyi rendelete a jelen feladatellátási szerződésben, valamint a Feladatellátó közszolgáltatási szerződésében meghatározottaknak megfeleljen.

4.13. Szerződő Felek kötelesek egymással szemben a jóhiszeműség és tisztessége elve szerint eljárni a jelen szerződés megkötését követően.

4.14. Szerződő Felek kötelesek a jelen szerződés megkötését követően folyamatosan együttműködni.

4.15. Szerződő Felek kötelesek egymást a jelen szerződés teljesítését akadályozó körülményekről haladéktalanul értesíteni.

**5. Szerződés felmondása**

5.1. Szerződő Felek bármelyike jogosult a másik Szerződő Félhez igazolható módon (ajánlott, tértivevényes levél) megküldött írásbeli rendes felmondással december 31.-i határnappal a szerződést megszüntetni. úgy, hogy a felmondási idő minimálisan a felmondás kézhezvételétől számított hat hónap.

5.2. Bármelyik Szerződő Fél jogosult a másik Szerződő Fél súlyos szerződésszegése esetén igazolható módon (ajánlott, tértivevényes levél) megküldött írásbeli, indokolt rendkívüli felmondással a szerződést megszüntetni. A felmondási idő a felmondás kézhezvételétől számított hat hónap.

5.2.1. Súlyos szerződésszegésnek minősül a Polgári Törvénykönyvről szóló 2013. évi V. törvényben szereplő, súlyos szerződésszegésnek minősülő tényállásokon túlmenően a Szerződő Felek jelen szerződés 4. Szerződő Felek jogai és kötelezettségei fejezetében meghatározott kötelezettségek megszegése, ha a mulasztás, hibák kijavítását kérő egyszeri írásbeli felszólításban kitűzött határidő a szerződéssértő Fél megfelelő intézkedéseinek foganatosítása nélkül letelt.

5.2.2. Súlyos szerződésszegésnek minősül ezen felül a Ht.-ben és a végrehajtására kiadott jogszabályokban meghatározott, jelen szerződés alapján átengedett kötelezettségek teljesítésének tartós elmulasztása és azok egyszeri írásbeli felszólítást követő nem teljesítése, ha a mulasztás, hibák kijavítását kérő egyszeri írásbeli felszólításban kitűzött határidő a szerződéssértő Fél megfelelő intézkedéseinek foganatosítása nélkül letelt.

**6. Egyéb rendelkezések**

6.1. Szerződő Felek a jelen szerződésben nem szabályozott kérdésekben a mindenkor hatályos magyar jogszabályok rendelkezéseit tekintik irányadónak – különös tekintettel a Ht. és a hulladékgazdálkodási tárgyú mindenkor hatályos egyéb jogszabályokra és az Mötv-re.

Szerződő Felek a jelen szerződést elolvasás után, értelmezést követően, mint akaratukkal mindenben egybehangzót, jóváhagyólag írják alá.

Orosháza, 2016. június 30.

 Feladatellátó Csanytelek Község Önkormányzata

 DAREH Önkormányzati Társulás képviseletében

 Dávid Zoltán Forgó Henrik

 elnök polgármester